2 Le ge go kolobetšwa go dira gore motho a šegofatšwe ka ditsela tše dintši, eupša go na le maikarabelo. Maikarabelo ao ke afe? Letšatšing leo o kolobeditšwego ka lona, o ile wa araba ka ee potšišong ye e rego, “Motheong wa sehlabelo sa Jesu Kriste, na o sokologile dibeng tša gago gomme wa ineela go Jehofa gore o dire thato ya gagwe?” Ge o be o kolobetšwa o be o bontšha gore o ineetše go Jehofa. O tshepišitše Jehofa gore o a mo rata le gore o tla dira thato ya gagwe pele ga dilo ka moka. Go ineela go Modimo ga se papadi. Eupša na o swanetše go itsholela gore o ile wa ineela go yena? Aowa! O ka se tsoge wa itsholela gore o dirile phetho ya go ineela go Jehofa. Nagana ka taba ye! Ge motho a le kgole le Jehofa o laolwa ke Sathane e bile Sathane ga a nyake gore o tle o phologe. Ge e le gabotse, a ka rata go bona o fedišwa le yena ka ge o ile wa mo thekga go lwantšha bogoši bja Jehofa.